b'\n_START_ARTICLE_\nUwe Neuhaus\n_START_SECTION_\nUra pelaajana\n_START_PARAGRAPH_\nNeuhaus aloitti pelaajauransa SpVgg Erkenschwickiss\xc3\xa4 1980-luvun alussa. Vuonna 1984 h\xc3\xa4n siirtyi Rot-Weiss Esseniin, jonka paidassa h\xc3\xa4n pelasi 2. Bundesliigaa vuosina 1986-1988. Pelattuaan yhden kauden FC Remscheidiss\xc3\xa4 Neuhaus siirtyi SG Wattenscheidiin. H\xc3\xa4n sai paljon vastuuta kaudella 1989/90, joka p\xc3\xa4\xc3\xa4ttyi Wattenscheidin yll\xc3\xa4tysnousuun Bundesliigaan. P\xc3\xa4\xc3\xa4sarjatasolla Neuhaus edusti seuraa nelj\xc3\xa4n kauden ajan, kunnes Wattenscheid putosi sarjaporrasta alemmas. H\xc3\xa4n lopetti pelaajauransa Wattenscheidissa kauteen 1994/95. Neuhaus pelasi monipuolisessa roolissa keskikent\xc3\xa4ll\xc3\xa4, hy\xc3\xb6kk\xc3\xa4\xc3\xa4j\xc3\xa4n\xc3\xa4 sek\xc3\xa4 liberona.\n_START_SECTION_\nUra valmentajana\n_START_PARAGRAPH_\nValmennusuransa Neuhaus aloitti SG Wattenscheidin II-joukkueen per\xc3\xa4simess\xc3\xa4 marraskuussa 1995. H\xc3\xa4n toimi teht\xc3\xa4v\xc3\xa4ss\xc3\xa4\xc3\xa4n kes\xc3\xa4\xc3\xa4n 1996 saakka. Vuoden tauon j\xc3\xa4lkeen Neuhaus palasi valmennusteht\xc3\xa4viin VfB H\xc3\xbclsin per\xc3\xa4simess\xc3\xa4 ja siirtyi seurasta kes\xc3\xa4ll\xc3\xa4 1998 Borussia Dortmundin organisaatioon apuvalmentajaksi. Neuhaus ty\xc3\xb6skenteli Dortmundin apuvalmentajana kuusi vuotta Matthias Sammerin, Michael Skibben, Bernd Kraussin ja Udo Lattekin valmennustiimeiss\xc3\xa4. H\xc3\xa4n oli kakkosvalmentajana voittamassa Bundesliigan mestaruutta kaudella 2001/02. Kes\xc3\xa4ll\xc3\xa4 2004 h\xc3\xa4n siirtyi Dortmundin II-joukkueen p\xc3\xa4\xc3\xa4valmentajaksi. _NEWLINE_Huhtikuussa 2005 Neuhaus j\xc3\xa4tti Dortmundin ja palasi entisen seuransa Rot-Weiss Essenin palvelukseen p\xc3\xa4\xc3\xa4valmentajaksi. H\xc3\xa4n ei kyennyt est\xc3\xa4m\xc3\xa4\xc3\xa4n seuran putoamista 2. Bundesliigasta, mutta sai jatkaa teht\xc3\xa4v\xc3\xa4ss\xc3\xa4\xc3\xa4n. Kaudella 2005/06 Neuhaus johdatti Essenin Regionalliga Nordin mestariksi ja takaisin 2. Bundesliigaan. Huonosti sujunut syyskausi johti Neuhausin potkuihin marraskuussa 2006._NEWLINE_Kes\xc3\xa4ll\xc3\xa4 2007 Neuhausin ura jatkui 1. FC Union Berlinin p\xc3\xa4\xc3\xa4valmentajana. Neuhausin johdolla Union Berlin voitti kaudella 2008/09 3. Ligan mestaruuden ja palasi viiden kauden tauon j\xc3\xa4lkeen toiseksi korkeimmalle sarjatasolle. Neuhausin johdolla Union Berlin vakiinnutti paikkansa 2. Bundesliigan ylemm\xc3\xa4ss\xc3\xa4 keskikastissa ja sijoittui parhaimmillaan seitsem\xc3\xa4nneksi. Neuhaus j\xc3\xa4tti joukkueen seitsem\xc3\xa4n valmennusvuoden j\xc3\xa4lkeen kes\xc3\xa4ll\xc3\xa4 2014._NEWLINE_Hein\xc3\xa4kuussa 2015 Neuhaus teki kaksivuotisen sopimuksen 3. Ligassa pelaavan Dynamo Dresdenin kanssa. Neuhausin johdolla Dynamo voitti 3. Ligan mestaruuden ja nousi kaudeksi 2016/17 takaisin 2. Bundesliigan. Dynamo sijoittui kaudella 2016/17 viidenneksi, mik\xc3\xa4 oli joukkueen paras sijoitus 2. Bundesliigassa. Kaudella 2017/18 Dynamo j\xc3\xa4i kauas k\xc3\xa4rjest\xc3\xa4 ja p\xc3\xa4\xc3\xa4tyi lopulta 14. sijalle. Neuhausin pesti p\xc3\xa4\xc3\xa4ttyi potkuihin elokuussa 2018._NEWLINE_Joulukuun puoliv\xc3\xa4liss\xc3\xa4 2018 Neuhausista tuli Arminia Bielefeldin p\xc3\xa4\xc3\xa4valmentaja.'